คนแห่เข้าสมัครสอบ ขายประกันมือใหม่
ประชาชนแห่สมัครสอบเป็นตัวแทนประกันชีวิต ช่วง 3 เดือนแรกปีนี้เพิ่ม 5.95%&nbsp;
21 เม.ย. 2559

ประชาชนแห่สมัครสอบเป็นตัวแทนประกันชีวิต ช่วง 3 เดือนแรกปีนี้เพิ่ม 5.95%  
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า ไตรมาสแรกของปี 2559 มีผู้สมัครสอบเพื่อขอรับใบอนุญาตเป็นตัวแทนประกันชีวิตผ่านสมาคมประกันชีวิตไทยทั่วประเทศ 4.83 หมื่นคน เพิ่มขึ้นจากงวดเดียวกันของปีก่อน 2,717 คน หรือ 5.95% โดยมีผู้เข้าสอบ 3.37 หมื่นคน และสอบผ่าน 1.23 หมื่นคน หรือ 36.60% ของผู้เข้าสอบ
นายสัตยา เทพบรรเทิง ผู้จัดการทั่วไปฝ่ายตัวแทนประกันชีวิต บริษัท เอไอเอ ประเทศไทย กล่าวว่า ปี 2559 บริษัทตั้งเป้าปีแห่งการสร้างตัวแทนคุณภาพ ไม่ได้เน้นปริมาณ โดยจะยกระดับตัวแทนของบริษัทที่มีอยู่ประมาณ 6 หมื่นคนทั่วประเทศ ด้วยการฝึกอบรมอย่างเข้มข้น ให้ตัวแทนระดับธรรมดาขึ้นเป็นตัวแทนที่ปรึกษาทางการเงิน (เอฟเอ) ซึ่งต้องใช้เวลาอบรม 3 เดือนติดต่อกัน ส่วนที่เป็นเอฟเออยู่แล้วประมาณ 1,000 คน จะยกระดับให้ทำงานเต็มเวลา
“เอฟเอจะมียอดขายสูงกว่าตัวแทนทั่วไป 15-20% โดยเอฟเอระดับท็อปที่มีประมาณ 100 คน สามารถขายเบี้ยได้ 1 แสนบาท/เดือน เราเน้นยกระดับตัวแทนที่ทำงานสม่ำเสมอ 2.5 หมื่นคน ให้มีพัฒนาการด้านคุณภาพสูงขึ้น ส่วนการหาตัวแทนรายใหม่ ต้องผ่านหลักสูตรภาคบังคับ 2 วันเต็ม” นายสัตยา กล่าว